**Πρωτόκολλο διαχείρισης περιστατικού COVID-19**

**Οδηγίες προς Φοιτητές, Διδακτικό και Διοικητικό Προσωπικό της ΑΣΠΑΙΤΕ**

Το πρωτόκολλο έχει σκοπό τον περιορισμό της διασποράς του κορωνοϊού SARS-CoV-2 και την προάσπιση της ασφαλούς και απρόσκοπτης εκπαιδευτικής διαδικασίας με φυσική παρουσία στην ΑΣΠΑΙΤΕ.

**Α. Άτομα με επιβεβαιωμένη λοίμωξη SARS-CoV-2**

Αν μέλος της Κοινότητας της ΑΣΠΑΙΤΕ (φοιτητής, μέλος ΔΕΠ ή μέλος του διοικητικού προσωπικού) διαγνωστεί θετικό στον κορωνοϊό SARS-CoV-2 (με αντιγονικό rapid ή μοριακό έλεγχο PCR) πρέπει:

* Να ενημερώσει την Επιτροπή Ελέγχου COVID της ΑΣΠΑΙΤΕ με ηλεκτρονικό μήνυμα στις διευθύνσεις spanetsos@aspete.gr και noni@aspete.gr.
* Να παραμείνει σε απομόνωση τουλάχιστον 5 ημέρες και να αποφεύγει την επαφή με άλλα άτομα. Η ημέρα λήψης του θετικού test θεωρείται ως ημέρα 0 και ακολουθούν οι πέντε (5) ημέρες απομόνωσης.
* Να βγει από την απομόνωση αν μετά το τέλος του 5ημερου δεν έχει συμπτώματα ή τα συμπτώματα μετά το πενθήμερο βελτιώνονται, με πλήρη υποχώρηση του πυρετού για ένα 24ωρο, χωρίς την χρήση αντιπυρετικών. Εάν ο πυρετός συνεχίζει, να παρατείνει την απομόνωση εντός της οικίας του μέχρις πλήρους υποχώρησης του πυρετού.
* Να κάνει χρήση μάσκας υψηλής αναπνευστικής προστασίας (Ν95 ή ΚΝ95 ή FFP2) ή χρήση διπλής μάσκας για τουλάχιστον άλλες πέντε (5) ημέρες μετά τη λήξη της απομόνωσης.

Σημειώνεται, ότι η διενέργεια self-test είναι μια ενδεικτική διαδικασία και το αποτέλεσμα του (αν είναι θετικό) δεν δηλώνεται στο εθνικό μητρώο Covid-19. Συνιστάται η επιβεβαίωση του αποτελέσματος με PCR ή με αντιγονικό rapid Test.

**Β. Άτομα που ήρθαν σε επαφή με επιβεβαιωμένο κρούσμα λοίμωξης SARS-CoV-2**

Αν μέλος της Κοινότητας της ΑΣΠΑΙΤΕ (φοιτητής, μέλος ΔΕΠ ή μέλος του διοικητικού προσωπικού) έρθει σε επαφή με επιβεβαιωμένο θετικό κρούσμα στον κορωνοϊό SARS-CoV-2 με (αντιγονικό rapid ή μοριακό έλεγχο PCR) πρέπει:

* Να κάνει χρήση μάσκας υψηλής αναπνευστικής προστασίας (Ν95 ή ΚΝ95 ή FFP2) ή διπλής μάσκας (χειρουργική και υφασμάτινη) για δέκα (10) ημέρες και διενέργεια εργαστηριακού ελέγχου (PCR ή αντιγονικό rapid Test) την 5η ημέρα από την έκθεση. Εφόσον το επιβεβαιωμένο κρούσμα κατοικεί ή εργάζεται στον ίδιο χώρο με το μέλος της Κοινότητας της ΑΣΠΑΙΤΕ, η διενέργεια εργαστηριακού ελέγχου γίνεται τις ημέρες 0 και 5.

**Γ. Ισχυρή σύσταση για χρήση μάσκας**

* Συστήνεται έντονα η χρήση μάσκας υψηλής αναπνευστικής προστασίας (Ν95 ή ΚΝ95 ή FFP2), χειρουργικής μάσκας ή υφασμάτινης μάσκας σε όλους τους κλειστούς χώρους της ΑΣΠΑΙΤΕ (αίθουσες, εργαστήρια, γραφεία, διάδρομοι, κυλικείο, κλπ).

**Δ. Μέτρα υγιεινής**

* Συστήνεται έντονα ο καλός αερισμός όλων των εκπαιδευτικών χώρων και η πρόβλεψη για τον απαιτούμενο χρόνο μεταξύ της χρήση των εκπαιδευτικών χώρων από διαφορετικές ομάδες φοιτητών ή της χρήσης των εκπαιδευτικών χώρων για την διδασκαλία διαφορετικών μαθημάτων.
* Συστήνεται η απολύμανση των χεριών.

**Ε. Διεξαγωγή εξετάσεων**

* Ισχύει το άρθρο 11 της 48760/Ζ1/29-04-22 (ΦΕΚ 2131/30-04-22 τ.Β) Κοινής Υπουργικής Απόφασης σύμφωνα με το οποίο «Η χρήση προστατευτικής μη ιατρικής μάσκας είναι υποχρεωτική καθ’ όλη την διάρκεια της εξέτασης για όλους τους συμμετέχοντες σε αυτή».